12-jarige ontsnap uit huis waar broer, ma ontbindJosé Paulino Pascual-Reyes (37) is intussen in hegtenis geneem en van moord en ontvoering aangekla. (Foto: Twitter / Tallapoosa-polisie) ’n 12-jarige meisie het vandeesweek uit ’n huis in ’n landelike gebied in Alabama in die VSA ontsnap waar die liggame van haar ma en broer reeds besig was om te ontbind. Luidens internasionale berigte is die meisie, wat in dié huis aangehou is, Maandag deur ŉ motoris langs ’n pad naby die huis aangetref waar sy geloop het. Dit het owerhede na die betrokke huis gelei waar die liggame van haar ma en broer aangetref is, berig The New York Times. Die Tallapoosa-polisie het bevestig dat José Paulino Pascual-Reyes (37) intussen in hegtenis geneem en van moord en ontvoering aangekla is. Hy het Woensdag vir die eerste keer in die hof verskyn en word tans sonder borgtog aangehou. Jimmy Abbett, Tallapoosa-polisiehoof, het tydens ’n nuuskonferensie Dinsdag gesê dat nooddienspersoneel en polisiebeamptes na die toneel ontbied is, waar die meisie mediese behandeling ontvang het. Die beamptes het verdere ondersoek ingestel en op die liggame van die meisie se gesinslede afgekom toe hulle by Pascual-Reyes se huis ingegaan het. Die verdagte was glo in ’n verhouding met die meisie se ma. UPDATE: In addition to the kidnapping charge and pending capital murder charges, Pascual-Reyes was charged with killing a woman and juvenile found dismembered inside the residence, authorities said Wednesday.https://t.co/KU5YXUQnWv — ABC 33/40 News (@abc3340) August 3, 2022 Luidens die klagstaat is die meisie op 24 Julie ontvoer en ’n week lank aan ’n bed vasgebind. Sy is glo deurentyd aangerand en met alkohol bedwelm. Die meisie is egter nooit as vermis aangemeld nie. Haar ma is glo op dieselfde dag met ŉ kussing versmoor en die meisie se broer – wat onder 14 was – is na bewering doodgeslaan. Albei slagoffers se ledemate is verwyder. CNN berig dat die meisie die toue om haar gewrigte afgekou het – soveel so dat haar draadjies gebreek het. Die klagstaat meld ook dat merke aan haar gewrigte sigbaar was. Pascual-Reyes is sowat 40 km verder in Auburn deur die polisie vasgetrek. Die polisie het tydens die konferensie bevestig dat die meisie nou onder die staat se toesig is en dat dit “goed gaan” met haar. “Sy is ŉ held,” het Abbett gesê. “Sy is veilig en ons wil dit so hou.” Die polisie het verder bevestig dat Pascual-Reyes by ŉ bouperseel in Auburn gewerk het. Hy woon sedert Februarie in die huis waar die liggame aangetref is. Die staatsaanklaer het in die hof aangevoer dat borgtog nie toegestaan moet word nie op grond van die erns van die klagte en dat Pascual-Reyes moontlik ŉ vlugrisiko kan wees. Die Amerikaanse Federale Speurdiens (FBI), die departement van binnelandse veiligheid en plaaslike wetstoepassingsagentskappe werk saam aan die ondersoek.